|  |  |  |  |  |  |  |  |
| --- | --- | --- | --- | --- | --- | --- | --- |
| Greve Spildevand A/S  BRØDMOSEN Afgrænsningsnotat  Udkast til afgrænsningsnotat | | | | | | | |
| Dato: | 2024-12-16 | | | | Klik og skriv fortrolighed | | |
|  | | | | | | | |
| Versionsnr: | | 1 | Status: | Udkast | | Rev. dato: | 2024-12-16 |

|  |  |
| --- | --- |
| Projektnavn: | Brødmosen |
| WSP projektnr.: | 22003761 |
| Projektleder: | Anders Valentin, Greve Spildevand A/S |
| Udarbejdet af: | Torben Sune Bojsen |
| Kvalitetssikret af: | Claus Goldberg |
| Godkendt af: | Torben Sune Bojsen |

Indhold

[1 Indledning 4](#_Toc185257648)

[2 Lovkrav om afgrænsningsudtalelsen 5](#_Toc185257649)

[3 Myndighedens afgrænsningsudtalelse 6](#_Toc185257650)

[3.1 Projektafgrænsning 6](#_Toc185257651)

[3.2 Miljøkonsekvensrapportens formål 6](#_Toc185257652)

[3.3 Afgrænsning af miljøkonsekvensrapportens indhold 6](#_Toc185257653)

[3.4 Miljøvurderingsmetode 7](#_Toc185257654)

[3.5 Alternativer 8](#_Toc185257655)

[3.6 Referencescenariet 8](#_Toc185257656)

[3.7 Væsentlig ændring af projektet 8](#_Toc185257657)

[4 Lovkrav til indholdet i miljøkonsekvensrapporten 9](#_Toc185257658)

BILAG

Bilag 1: Miljøtemaer i miljøkonsekvensrapporten

Bilag 2: Projektforslag

# Indledning

Greve Kommune og nu Greve Spildevand A/S har siden 1971 etableret og drevet et åbent spildevandsteknisk anlæg, i det følgende kaldet ’Brødmoserenden’ beliggende i den nordlige del af Brødmosen. I en tilhørende Landvæsenskommissionskendelse har Greve Kommune fået tilladelse til at benytte Brødmosen som forsinkelsesbassin for separatkloakeret regnvand fra bolig- og industriområder i kommunen.

Det separatkloakerede regnvand fra Brødmoserenden passerer et sandfang inden det ledes i et lukket spildevandsteknisk anlæg (et rør) til udløb i Køge Bugt.

Da beboere langs Brødmosens nordlige del i de senere år har oplevet hyppige oversvømmelser af deres villahaver med vand fra Brødmoserenden, har Greve Spildevand A/S udarbejdet vedlagte projektforslag (bilag 2), med forlægning af Brødmoserenden og etablering af dige, som har til formål at beskytte nævnte grundejere mod oversvømmelser.

Fordi projektet influerer på et beskyttet naturområde (Brødmosen), som er hjemsted for flere beskyttede arter, herunder arter optaget på Habitatdirektivets bilag IV, har bygherren, Greve Spildevand A/S besluttet at gennemføre en miljøkonsekvensvurdering.

# Lovkrav om afgrænsningsudtalelsen

Det samlede projekt er screeningspligtigt, jf. miljøvurderingslovens § 15 stk. 1, pkt. 3, idet projektet er omfattet af lovens bilag 2, pkt. 10f og 10g. De to punkter vedrører: f) Anlæg af vandveje, som ikke er omfattet af bilag 1, kanalbygning og regulering af vandløb. Og g) Dæmninger og andre anlæg til opstuvning eller varig oplagring af vand (projekter, som ikke er omfattet af bilag 1).

Bygherren har i ansøgning af 16. december 2024 oplyst, at den ønsker, at der frivilligt udarbejdes en miljøkonsekvensrapport efter miljøvurderingslovens § 19, stk. 4. Heraf følger, at myndigheden ikke gennemfører en indledende VVM-screening.

Inden bygherren udarbejder en miljøkonsekvensrapport, skal myndigheden afgive en afgrænsningsudtalelse om miljøkonsekvensrapportens indhold, jf. lovens § 23.

Greve Kommune er myndighed for det ansøgte projekt, jf. loven § 17, stk. 1.

Nærværende dokument er således Greve Kommunes afgrænsning af miljøkonsekvensrapportens indhold. Afgrænsningen kan tilrettes på baggrund af høring af offentligheden.

Denne afgrænsningsudtalelse fastlægger, hvor omfattende og detaljerede oplysninger miljøkonsekvensrapporten for projektet med forlægning af Brødmoserenden og etablering af dige skal indeholde, for at VVM-myndigheden, Greve Kommune, samlet kan vurdere projektets miljømæssige konsekvenser og træffe afgørelse på et oplyst grundlag.

Selve miljøvurderingsprocessen foregår i følgende trin:

1. **Afgrænsningsnotat (dette notat)**

Bygherre udarbejder en foreløbig afgræsning og projektbeskrivelse til brug for myndighedens fastlæggelse af afgrænsning.

1. **Første offentlighedsfase**

Indkaldelse af ideer og forslag til miljøkonsekvensrapport, herunder høring af berørte myndigheder og offentligheden om afgrænsning af miljøkonsekvensrapporten.

1. **Afgrænsningsudtalelse**

Myndighedens afgrænsning af miljøkonsekvensrapportens indhold. Relevante høringssvar inddrages af hensyn til indhold og metode af miljøkonsekvensvurderingen.

1. **Miljøkonsekvensrapport**

Bygherre udarbejder miljøkonsekvensrapport og myndigheden vurderer rapporten.

1. **Offentlig høring**

Udsendelse af ansøgning, miljøkonsekvensrapport og udkast til afgørelse i offentlig høring.

1. **Godkendelse**

Behandling af høringssvar og afgørelse om tilladelse til det ansøgte projekt.

# Myndighedens afgrænsningsudtalelse

## Projektafgrænsning

Projektet, som miljøkonsekvensrapporten skal afdække, omhandler:

Forlægning af Brødmoserenden mod syd på en ca. 190 meter lang strækning samt etablering af et ca. 240 meter langt dige.

Afhængigt af igangværende undersøgelser af vandkvaliteten af det tilførte overfladevand, skal dette enten renses inden tilledning til Brødmoserenden, eller delvis afskæres.

Miljøkonsekvensrapporten skal afdække miljøkonsekvenserne for natur og miljø ved både en renseløsning og en afskæringsløsning

## Miljøkonsekvensrapportens formål

Miljøkonsekvensrapportens formål er at undersøge, hvordan ovenstående projekt vil påvirke natur og miljø i forhold til:

1. Den aktuelle oversvømmelsespåvirkning fra Brødmoserenden (referencescenariet).
2. Den fremtidige oversvømmelsessituation, hvor oversvømmelse af en række private boliger hindres, og oversvømmelse af resten af mosen påvirkes, enten af:
   1. Bedre renset regnvand i samme mængder som i dag (alternativ 1), eller:
   2. En mindre tilført mængde regnvand, idet det mest forurenede regnvand afskæres (alternativ 2).

Med det afsæt forventes miljøkonsekvensrapporten af afklare hvilke positive og negative natur- og miljøforandringer, gennemførslen af ovenstående projekt vil give anledning til. Dette vil skabe et oplyst grundlag for Greve Spildevand A/S, myndigheder, berørte borgere og interessenter at arbejde videre ud fra.

## Afgrænsning af miljøkonsekvensrapportens indhold

Miljøvurderingslovens bilag 7 indeholder en række miljøtemaer, som skal behandles i en miljøkonsekvensrapport.

Greve Kommune skal, som beskrevet i afsnit 2, fastlægge en afgrænsning af miljøkonsekvensrapporten.

Formålet med denne afgrænsning er at sikre, at miljøkonsekvensrapporten fokuserer på de miljøtemaer, hvor det ikke kan afvises, at der kan ske en væsentlig påvirkning af miljøet.

De miljøtemaer, miljøkonsekvensrapporten skal indeholde, fremgår af Bilag 1.

De miljøtemaer, hvor projektet vurderes at have ingen, eller en ikke-væsentligt negativ eller positiv påvirkning af miljøet, skal ikke medtages i miljøkonsekvensrapporten, se Bilag 1. Bilaget indeholder en begrundelse for disse vurderinger.

Miljøkonsekvensrapporten skal for alle relevante miljøtemaer (Bilag 1) indeholde en beskrivelse af den nuværende miljøtilstand og projektets forventede miljøpåvirkning på det enkelte miljøtema. Miljøkonsekvensrapporten skal ligeledes vurdere den kumulative effekt af alle forventede miljøpåvirkninger.

De data- og informationskilder samt tekniske anvisninger og lignende der er nævnt i Bilag 1 er Greve Kommunes vurdering af, hvor relevant materiale til brug i miljøkonsekvensrapporten kan findes. Listen er dog ikke udtømmende. Greve Kommune forudsætter, at bygherre, hvor det er relevant, selv identificerer supplerende relevant viden og kilder af høj kvalitet. Det er bygherres ansvar at sikre, at oplysningerne i miljøkonsekvensrapporten er af tilstrækkelig høj faglig kvalitet, og at oplysningerne er fyldestgørende.

Det skal klart beskrives i miljøkonsekvensrapporten, hvis der mangler oplysninger for givne miljøforhold eller der på anden måde er væsentlig usikkerhed om konklusionerne.

Miljøkonsekvensrapporten behøver ikke at følge samme struktur som Bilag 1, men alle emner og krav, der fremgår af afgrænsningen, skal være dækket i rapporten.

## Miljøvurderingsmetode

Miljøkonsekvensrapporten skal indeholde et afsluttende afsnit for de forskellige miljøparametre med en vurdering af grad af miljøpåvirkning for hhv. anlæg og drift samt relevante afværgetiltag. Dette skal bruges ved udarbejdelse af VVM-tilladelse og eventuelle vilkår i denne. Grad af miljøpåvirkning kan f.eks. beskrives således:

* **Ubetydelig, neutral eller ingen negativ påvirkning:** Der forventes ikke at være nogen påvirkning af miljøet. Ingen påvirkninger, eller påvirkningerne anses som så små, at der ikke skal tages højde for disse ved gennemførelse af projektet.
* **Mindre negativ påvirkning:** Der forventes en påvirkning af kortere varighed i et begrænset område. Usandsynligt, at afværgeforanstaltninger er nødvendige.
* **Moderat negativ påvirkning:** Der forventes en påvirkning af længere varighed i et større omfang/berøre et større område. Afværgeforanstaltninger eller mindre projekttilpasninger bør overvejes.
* **Væsentlig negativ påvirkning:** Der forventes en stor påvirkning i hele projektets levetid, og den vil have et stort omfang/berøre et stort område. Påvirkning anses for så alvorlig, at man bør ændre projektet eller gennemføre afværgeforanstaltninger for at mindske påvirkningen.
* **Positiv påvirkning:** Der forventes en positiv påvirkning i hele projektets levetid.

## Alternativer

Miljøkonsekvensrapporten skal redegøre for de rimelige alternativer, som Greve Spildevand A/S har undersøgt. Rapporten skal angive hovedårsagerne til de trufne valg i projektet, samt fravalget af eventuelle øvrige alternativer og begrundelserne herfor.

Greve Kommune forventer, at miljøkonsekvensrapporten blandt andet vil undersøge effekten af:

* Bedre renset regnvand i samme mængder som i dag (alternativ 1), eller:
* En mindre tilført mængde regnvand, idet det mest forurenede regnvand afskæres (alternativ 2), eller
* Etablering af en større afløbsledning fra Brødmosen til Køge Bugt (alternativ 3).

## Referencescenariet

Miljøkonsekvensrapporten skal indeholde en beskrivelse af de relevante aspekter for natur og miljø, hvis:

* Greve Spildevand A/S ikke forlægger Brødmoserenden og etablerer dige som beskrevet i projektforslaget.

Dette udgør referencescenariet, som skal sammenholdes med projektet i miljøkonsekvensrapporten.

## Væsentlig ændring af projektet

Hvis projektet, der undersøges i miljøkonsekvensrapporten, under udarbejdelsen af rapporten ændres væsentlig, skal Greve Kommune orienteres. Kommunen skal også orienteres hvis bygherre indhenter nye, væsentlige oplysninger, der kan påvirke miljøvurderingen.

Greve Kommune vil efterfølgende vurdere om afgrænsningsudtalelsen skal tilrettes.

# Lovkrav til indholdet i miljøkonsekvensrapporten

Miljøkonsekvensrapporten skal udarbejdes, så den dækker kravene efter miljøvurderingslovens § 20, stk. 1-7 og bilag 7, dvs. indeholde en vurdering af miljøpåvirkningen for de miljøparametre, hvor en væsentlig påvirkning af miljøet ikke kan udelukkes:

1. Befolkningen og menneskers sundhed.
2. Den biologiske mangfoldighed.
3. Jordarealer, jordbund, vand, luft og klima.
4. Materielle goder, kulturarv og landskab.
5. Samspillet mellem faktorerne i nr. 1-4.

For den biologiske mangfoldighed skal der lægges særlig vægt på arter og naturtyper, der er beskyttet i henhold til EU-Habitatdirektivet og EU-Fuglebeskyttelsesdirektivet.

Miljøkonsekvensrapporten skal, udover ovennævnte lovbestemte emner, også behandle relevante forhold fremdraget i forbindelse med høringen.

Miljøvurderingen af et projekt skal indeholde følgende, jf. Miljøvurderingslovens § 20 stk. 2:

1. En beskrivelse af projektet med oplysninger om projektets placering, udformning, dimensioner og andre relevante særkender.
2. En beskrivelse af projektets forventede væsentlige indvirkninger på miljøet.
3. En beskrivelse af projektets særkender eller de foranstaltninger, der påtænkes truffet for at undgå, forebygge eller begrænse og om muligt neutralisere forventede væsentlige negative indvirkninger på miljøet.
4. En beskrivelse af de rimelige alternativer, som bygherren har undersøgt, og som er relevante for projektet og dets særlige karakteristika, og en angivelse af hovedårsagerne til den valgte løsning under hensyntagen til projektets indvirkninger på miljøet.
5. Et ikke-teknisk resumé af de i nr. 1-4 omhandlede oplysninger.
6. Alle yderligere oplysninger omhandlet i miljøvurderingslovens bilag 7, som er relevante for de særlige karakteristika, der gør sig gældende for et bestemt projekt eller en bestemt projekttype og for det miljø, der kan forventes at blive berørt.

Miljøkonsekvensrapporten skal klart formidle projektet og miljøvurderingens resultater på en struktureret og læsevenlig måde, hvilket især gælder i det ’Ikke-tekniske resumé’. Resuméet skal kunne læses af personer uden faglig viden om miljøpåvirkninger.

Eventuelle teknisk tunge afsnit, der er relevante og understøtter miljøkonsekvensrapporten, f.eks. beregninger eller modelleringer, kan vedlægges som bilag i form af baggrundsrapporter, men beskrivelser, vurderinger og konklusioner fra sådanne bilag skal indgå i selve miljøkonsekvensrapporten.